[{"text_idx": "#000002", "text": "UudisedKultuurAKEesti uudisedSportVa\u0308rsked raadiouudisedVa\u0308lisuudisedMenurus.err.eeMajandusTeadusnews.err.eeArvamusReitingudIlmViipekeelsedTVETVETV2ETV+RaadioVikerraadioRaadio 2KlassikaraadioRaadio 4Raadio TallinnLasteleJupiterJupiterArhiiv"}, {"text_idx": "#000004", "text": "Vikerraadio saatesarjas \"Harri Tiido taustajutud\" on seekord vaatluse all Venemaa genotsiid. Venemaal on sajandid nomaadilikku va\u0308givalda ja verevalamist kujundanud laibaideoloogia, millest kaasaegne vene u\u0308hiskond on la\u0308bi imbunud ja mille to\u0303ttu moraali ta\u0308hendust kohandatakse pidevalt hetkevajadusele, ma\u0308rgib Tiido."}, {"text_idx": "#000005", "text": "USA president Joe Biden ma\u0308rkis aprillikuus, et Venemaa jo\u0303ledused Ukrainas kujutavad genotsiidi. Selle seisukohaga on liitunud mitmed riigid. Venemaa tegevusele juriidilise hinnangu andmiseks on praegu juba massiliselt to\u0303endusmaterjali nii agressioonikuriteo, so\u0303jakuritegude, genotsiidi kui ka terroristliku tegevuse tuvastamiseks. Rahvusvahelistes, eriti la\u0308a\u0308ne hinnangutes ongi tihti probleemiks legalistlik la\u0308henemine, see ta\u0308hendab, et ko\u0303ik vastutusele vo\u0303tmisele viivad va\u0308ited peavad olema juriidiliselt vettpidavad."}, {"text_idx": "#000006", "text": "To\u0308o\u0308 selles vallas ka\u0308ib juba kuid ja on ka tulemusi, kuigi lo\u0303ppotsuse peaks langetama rahvusvaheline kohus vo\u0303i tribunal."}, {"text_idx": "#000007", "text": "Mis puudutab genotsiidi Ukrainas, siis see on Venemaa poolt juba ajalooline na\u0308htus. Meenutagem kasvo\u0303i Holodomori Stalini ajal. Ja muide, Mariupolis olnud Holodomori ma\u0308lestusma\u0308rgi vo\u0303tsid Vene okupandid maha, mis samuti na\u0308itab, et nende suhtumine ajalukku ei ole muutunud."}, {"text_idx": "#000008", "text": "Washingtonis paiknev New Lines Institute ja Raoul Wallenbergi Inimo\u0303iguste Keskus on u\u0308llitanud raporti, milles piirduvad genotsiidi to\u0303estamisega. Nii-o\u0308elda lollikindlalt on nende hinnangul to\u0303estatud va\u0308hemalt kahe 1948. aasta genotsiidikonventsiooni artikli rikkumine Venemaa poolt. Nendeks on genotsiidile o\u0303hutamine ja Ukraina laste va\u0308givaldne viimine Venemaale."}, {"text_idx": "#000009", "text": "Genotsiidile o\u0303hutamine on to\u0303estatud nii Vene liidrite kui riigimeedia propagandako\u0303ride poolt. Nad on ja\u0308rjekindlalt eitanud Ukraina identiteedi olemasolu, su\u0308u\u0308distades end ukrainlasteks pidajaid Venemaa u\u0308htsuse lo\u0303hestamises ja natsiideoloogia ja\u0308rgmises. Vaadeldakse ka Vene ametiisikute ja meedia keelepruuki. Ukrainlasi kujutatakse selles kui mingeid mitte pa\u0308ris inimesi, nad olla zombistatud vo\u0303i alava\u0308a\u0308rtuslikud vo\u0303i nakatunud. Kasutatakse termineid nagu ra\u0308mps vo\u0303i inimra\u0308mps."}, {"text_idx": "#000010", "text": "Genotsiidile o\u0303hutamine laiaulatusliku sissetungi alguses viitab genotsiidiplaani olemasolule. Seda kinnitavad ka ja\u0308rgnenud kuriteod, nagu massimo\u0303rvad, inimeste varjerajatiste ja evakuatsiooniteede massiline pommitamine, nagu ka elurajoonide ru\u0308ndamine."}, {"text_idx": "#000011", "text": "Genotsiidi kavatsuslikkusele viitab ekspertide hinnangul ka rohkem kui miljoni inimese va\u0308givaldne viimine Venemaale, kaasa arvatud ligi 200 000 last. Ja ta\u0308helepanu juhitakse ka Venemaal toimunud seadusemuudatustele Donbassist va\u0308lja viidud laste kiirendatud adopteerimise vo\u0303imaldamiseks, nagu ka nende sunniviisiline venestamine haridussu\u0308steemis."}, {"text_idx": "#000012", "text": "Kuid kitsalt juriidilise la\u0308henemise ko\u0303rval on ka laiem, ajalugu vaatlev hinnang. Vene so\u0303java\u0308el on vaatlejate hinnangul kujunenud oma va\u0308givallakultuur, nagu ka po\u0303lglik suhtumine relvakonflikte puudutavasse seadusandlusesse."}, {"text_idx": "#000013", "text": "Venemaa interventsioonide ajalugu, ma\u0308rkigem kasvo\u0303i kahte Ts\u030cets\u030ceenia so\u0303da, Su\u0308u\u0308riat vo\u0303i nu\u0308u\u0308d siis Ukrainat, on ta\u0308is rahvusvaheliste humanitaarseaduste tuima eiramist. Massihaudu leidsid kohalikud ka Ts\u030cets\u030ceenias, rahvusvahelised eksperdid dokumenteerisid neid leide ja tegid avaldusi kohtuva\u0308liste mo\u0303rvade toimumise kohta. Kuid Vene vo\u0303imudele oli see nagu hane selga vesi ja ka rahvusvaheline u\u0308ldsus ei viinud neid su\u0308u\u0308distusi kohtusse. See oli tollal viga, mis aitas kaasa praeguste massiliste kuritegude toimepanekule."}, {"text_idx": "#000014", "text": "\"Vene inimesed veedavad kogu oma elu kinnipidamisasutuses nimega Vene impeerium, kus inimeste vaba vaim ja moraalsus on pidevas ohus.\""}, {"text_idx": "#000015", "text": "Venemaa ajalugu laiemalt vaadates on aga juba mitmed vene kirjanikud, ma\u0308rkigem kasvo\u0303i minevikust Maksim Gorkit vo\u0303i nu\u0308u\u0308disajast Viktor Jerofejevit, kirjutanud, et Venemaal on va\u0308givalla ja brutaalsete vallutuste osas pikk ajalugu. Vene autoritaarsed liidrid olla mo\u0303rvanud ka oma rahvast nii vaimselt kui ka moraalselt ja seda ha\u0308llist alates. See on u\u0308ks po\u0303hjus, miks venelased on langenud taolisesse barbaarsusesse. Vene inimesed veedavad kogu oma elu kinnipidamisasutuses nimega Vene impeerium, kus inimeste vaba vaim ja moraalsus on pidevas ohus, seda surutakse alla ja karistatakse."}, {"text_idx": "#000016", "text": "Ukraina kirjanik Jevhen Hutsalo olla juba kaksku\u0308mmend aastat tagasi kirjutanud oma prohvetlikus raamatus \"Ordu mentaliteet\", et venelased on omaks vo\u0303tnud laibaideoloogia, kummardades despoote ja u\u0308listades diktaatoreid ning tu\u0308ranne nii elavate kui ka surnutena."}, {"text_idx": "#000017", "text": "Meie seast lahkunud Valeria Novodvorskaja on ma\u0308rkinud, et kontrastiks Venemaale ongi Ukraina. Ukrainlaste traditsioonid tuginevad maaharimisele, kultuurile ja loovusele, mis on kujunenud kilbiks ja aidanud ukrainlastel kujundada venelastest drastiliselt erinevat mentaliteeti."}, {"text_idx": "#000018", "text": "Venemaal on aga sajandid nomaadilikku va\u0308givalda ja verevalamist kujundanud just sellise laibaideoloogia, millest kaasaegne vene u\u0308hiskond on la\u0308bi imbunud ja mille to\u0303ttu moraali ta\u0308hendust kohandatakse pidevalt hetkevajadusele ja oludele."}, {"text_idx": "#000019", "text": "See Kuldhordi ajastust pa\u0308rinev loomuomadus on Venemaal ta\u0308nini elus, ja seda toidavad va\u0308givaldsed invasioonid ning vo\u0303o\u0303raste alade ro\u0308o\u0308vimine ning anastamine. Aleksander Herzen on kirjutanud, et venelased on va\u0308limusele vaatamata endiselt barbarid. Nende tsivilisatsioon on pinnapealne, korruptsioon ra\u0308ige ja neile on omane suur annus kavalust ning orjade kohanemisvo\u0303imet."}, {"text_idx": "#000020", "text": "Putini, Dugini ja manalasse varisenud Z\u030cirinovski va\u0308a\u0308rastunud ajalooto\u0303lgenduse turvil ja\u0308tkavad mo\u0303ned nende ja\u0308rgijad ikka veel Punase Va\u0308ljaku mausoleumi paigutatud Lenini surnukeha kummardamist. Nad pu\u0308u\u0308avad po\u0303listada no\u0303ukogude pa\u0308randit, ma\u0308lestusi ja unistusi, tuues avalikkusesse tollaseid su\u0308mboleid vo\u0303i kohandades neid na\u0308iteks ma\u0308rgi \"Z\" kasutamisega, mis on esimene ta\u0308ht so\u0303nast \"zlo\" ehk \"kurjus\" ja viitab visuaalselt ka haakristile. Mainitud tegelased seostavad Vene impeeriumit Aasia despotismiga ja on seisukohal, et venelastel ei ole mingit soovi la\u0308a\u0308neliku demokraatliku riigi rajamiseks."}, {"text_idx": "#000021", "text": "Vene so\u0303durid ihalevat aga de-natsifitseerida kogu Euroopat, et suruda sellele peale putinlikku imperiaalset fas\u030cismi ja viia ellu tema laienemisunistus. Ukrainat karistatakse praegu aga just la\u0308a\u0308ne ja selle va\u0308a\u0308rtuste poolele asumise eest. Ja nu\u0308u\u0308d on lisandunud veel usuline la\u0308henemine, Ukraina nii-o\u0308elda de-sataniseerimine."}, {"text_idx": "#000024", "text": "Aimar Ventsel: heade venelaste o\u0303nnetus"}, {"text_idx": "#000026", "text": "ERR Hersonis: ha\u0308vitatud taristuga linn naaseb rahuliku elu juurde"}, {"text_idx": "#000028", "text": "Soome politoloog: Venemaa on juba peatatud ja so\u0303da kaotamas"}, {"text_idx": "#000029", "text": "Saks: to\u0303ena\u0308oliselt u\u0308ritab Venemaa talve hakul veel u\u0308ht pealetungi"}, {"text_idx": "#000030", "text": "Aimar Ventsel: Siberi rahvad Ukraina-Venemaa so\u0303jas"}, {"text_idx": "#000031", "text": "Reinsalu Helmest: ei saa olla neutraalne genotsiidi suhtes"}, {"text_idx": "#000032", "text": "Ma\u0308lksoo: Putini maailmas jo\u0303ud loob o\u0303iguse"}, {"text_idx": "#000033", "text": "Gerda Grauberg: Eesti liitumisest Ukraina-Venemaa kohtuvaidlusega"}, {"text_idx": "#000034", "text": "Alar Karis: meie kohus on Vene imperialismi inetud ilmingud tagasi to\u0303rjuda"}, {"text_idx": "#000036", "text": "Andres Parmas: genotsiid \u2013 mitte ainult so\u0303na, vaid ka juriidiline mo\u0303iste"}, {"text_idx": "#000037", "text": "Meelis Oidsalu: genotsiid, peaprokuro\u0308r ja poliitika"}, {"text_idx": "#000040", "text": "Harri Tiido: Venemaa enesekoloniseerimisest. I osa"}, {"text_idx": "#000041", "text": "Madis Somelar: kas o\u0303petajad on po\u0303hjustanud puuduja\u0308a\u0308gi riigieelarves?"}, {"text_idx": "#000043", "text": "Rasmus Kattai: majanduskasv ei ravi kroonilist eelarvepuuduja\u0308a\u0308ki"}, {"text_idx": "#000047", "text": "Kaspar Viilup: virtuaalreaalsus vo\u0303ib olla tulevik, aga mitte veel"}, {"text_idx": "#000049", "text": "Teise seti nulliga vo\u0303itnud Neel kaotas va\u0308rsketele sla\u0308mmivo\u0303itjatele"}, {"text_idx": "#000052", "text": "Ukraina teatas edukatest o\u0303huru\u0308nnakutest Vene staabile ja so\u0303jalennuva\u0308ljale"}, {"text_idx": "#000053", "text": "Tartu uus juhendaja: treener ei ole kunagi rahul, aga liigume o\u0303iges suunas"}, {"text_idx": "#000054", "text": "Kalev/Cramo pakkus hooaja avama\u0308ngus Tartule vo\u0303itu, aga vo\u0303ttis lo\u0303puks oma"}, {"text_idx": "#000055", "text": "Kangur hu\u0308vastija\u0308tuma\u0308ngu ja\u0308rel: su\u0308da on absoluutselt rahul"}, {"text_idx": "#000057", "text": "Hea seeneaasta annab hoidiste tegijatele to\u0308o\u0308d"}, {"text_idx": "#000060", "text": "Neidude jalgpallikoondis ja\u0308i maavo\u0303istlusma\u0308ngudes Iisraeli vastu vo\u0303iduta"}, {"text_idx": "#000061", "text": "Tupay hinnangul vo\u0303iks valitsus reguleerida vaid e-ha\u0308a\u0308letamise tehnilisi detaile"}, {"text_idx": "#000062", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}, {"text_idx": "#000063", "text": "Vaegkuuljatele ja -na\u0308gijateleKasutustingimusedIsikuandmete to\u0308o\u0308tlemisestJupiter+Jupiter IOLasteekraanRaadioteater"}]